7 Ni vosa oti vei ira na vakarogoci koya tiko, sa qai curu i Kapenaumi.2 E tauvimate voli qai voleka sara ni mate na nona dauveiqaravi e dua na turaganivalu, qo na dauveiqaravi e dau lomana vakalevu.+3 Ni rogoca na itukutuku kei Jisu, e mani tala eso na nodra qase na Jiu mera lai kerei koya me gole mada yani me lai vakabula na nona dauveiqaravi.4 Nira yaco yani vei Jisu, era vakamasuti koya: “E yaga moni cakava vua na ka keimami kerea qo,5 ni dau yaga vakalevu ina neimami matanitu, e tara tale ga na neimami valenilotu.”6 E lako vata kei ira o Jisu. Ia ni bera ni yaco i vale sa talai ira mai eso nona itokani na turaganivalu mera kaya vei Jisu: “Turaga, moni kua ga ni lako mai, e sega ni veiganiti moni curu ina noqu vale.+7 Oya na vuna au sega ni lako yani kina vei kemuni. Ke oni vosa ga, ena qai bula na noqu dauveiqaravi.8 O yau mada ga au dau vakarorogo ina lewa. Era vakarorogo tale ga vei au na sotia, niu tukuna vua e dua, ‘Lako!’ E lako sara, niu tukuna tale vua e dua, ‘Lako mai!’ E lako sara mai o koya, au tukuna vua na noqu dauveiqaravi, ‘Cakava qo!’ E cakava sara o koya.”9 E kurabui o Jisu ni rogoca na vosa ya, e vuki vei ira na ilala levu era muri koya tiko qai kaya: “Au tukuna vei kemuni, au sega mada ga ni raica e Isireli e dua me va qo na levu ni nona vakabauta.”+10 Nira lesu i vale o ira na talai mai, era raica ni sa bula vinaka na dauveiqaravi.+11 Oti ga ya e gole sara ina koro o Neini, era tomani koya tiko nona tisaipeli kei na dua na ilala levu.12 Ni volekata yani na matamatanikoro, isa, sa colati mai e dua na mate. E luvena tagane duadua ga e dua na marama,+ e yada tale ga. Era lako vata mai kei koya e dua na ilala levu mai na koro.13 Ni raici koya na Turaga, e lomani koya dina+ qai tukuna vua na yada: “Kua ni tagi.”+14 E toro volekata na tavata qai tara. Era tu vakadua na colata tiko na mate, qai kaya o Jisu: “Cauravou, au tukuna vei iko, duri!”+15 E duri na cauravou qai vosa, mani soli koya sara o Jisu vei tinana.+16 E tuburi ira kece na rere, era vakacaucautaka na Kalou ena nodra kaya: “Sa basika ena keda maliwa e dua na parofita levu,”+ sa “yalololoma na Kalou vei ira nona tamata.”+17 E kuruseta na vanua kece o Jutia kei na veivanua voleka na itukutuku qo.18 Eratou talanoataka vei Joni na nona tisaipeli na ka kece era yaco qo.+19 Mani kaciva e rua nona tisaipeli o Joni qai talai rau vua na Turaga me rau taroga: “O kemuni o koya ena lako mai,+ se me keimami waraka e dua tale?”20 Ni rau yaco yani vei Jisu erau kaya vua: “E talai keirau mai o Joni na Dauveipapitaisotaki me keirau taroga, ‘O kemuni o koya ena lako mai, se me keimami waraka e dua tale?’”21 Ena gauna vata ya, e vakabula e levu na tauvimate,+ o ira na vakaleqai ena mate bibi, kei ira e curumi ira na yalo velavela, era rai tale ga e levu na mataboko.22 E sauma vei rau o Jisu: “Drau lai tukuna vei Joni na ka drau raica kei na ka drau rogoca. Era sa rai na mataboko,+ era lako na lokiloki, era vakasavasavataki na vukavuka, era rogo na didivara,+ era vakaturi na mate, sa tukuni tale ga na itukutuku vinaka vei ira na dravudravua.+23 E marau o koya e sega ni tarabe ena vukuqu.”+24 Ni rau sa vakanadaku na italai nei Joni, e qai vakamacalataki Joni vei ira na ilala levu o Jisu: “Na cava oni lai raica ena vanua talasiga? Na gasau e liwava na cagi?+25 Na cava ga oni lai raica? E dua e tokara na isulu e malumu vinaka?*+ Era tiko ga ena valenitui o ira na dau tokara na isulu totoka ra qai tikovinaka.26 O cei ga oni lai raica? Na parofita? Io, au tukuna vei kemuni, e uasivia sara na parofita.+27 Qo na ka e volai me baleti koya, ‘Raica! Au sa tala e dua na noqu italai me liu vei iko, ena vakarautaka na nomu sala.’+28 Au tukuna vei kemuni, vei ira kece na sucu mai, e sega ni dua e uasivi Joni, ia o koya e lailai duadua ena Matanitu ni Kalou e uasivi vua.”+29 (Nira rogoca na lewenivanua kei ira na daukumuni ivakacavacava na vosa ya, era vakarogoya ni yalododonu ga na Kalou, nira papitaisotaki ena papitaiso i Joni.+30 Ia era beca na ivakasala* ni Kalou o ira na Farisi kei ira na kila vinaka na Lawa.+ O ira qo a sega ni papitaisotaki ira o Joni.)31 “O cei gona meu vakatauvatana kei na itabatamata qo, era vakataki cei?+32 Era vakataki ira na gone era tiko ena makete, era kacivi ira na nodra icaba, era kaya, ‘Keimami uvuca vei kemuni na bitunivakatagi, ia oni sega ni meke, keimami tagiyaso ia oni sega ni tagi.’33 E vaka kina o Joni na Dauveipapitaisotaki, e sega ni kana madrai se gunu waini,+ ia oni kaya, ‘E tiko vua na timoni.’34 Ni lako mai na Luve ni tamata e kana e gunu, oni se kaya ga, ‘Raica! E tamata dau kanavoro qai daugunu waini, e nodra itokani na daukumuni ivakacavacava kei ira na ivalavala ca!’+35 Ena qai kilai ga o koya e vuku ena ka kece e cakava.”*+36 E vakamasuti koya voli e dua na Farisi me rau lai kana vata. E mani curu ina nona vale na Farisi, lai dabe sara ena teveli.37 E rogoca e dua na yalewa ivalavala ca ena koro ni kana* tiko o Jisu ena vale ni Farisi ya, mani kauta yani e dua na tavaya* waiwai boivinaka.+38 E tekiduru e yava i Jisu, e tagi, mani vakasuasuataka na yava i Jisu ena wainimatana qai vakamamacataka ena drauniuluna. E reguca tale ga na yavana qai livia kina na waiwai boivinaka ya.39 Ni raica ya na Farisi e sureti koya, e kaya e lomana: “Ke parofita dina o ka qo, ena kila se o cei e tarai koya tiko, e yalewa vakacava tale ga, ni yalewa ivalavala ca.”+40 E kaya o Jisu: “Saimoni, au via tukuna vei iko e dua na ka.” E kaya o Saimoni: “Ni tukuna mai, Qasenivuli!”41 “Rau dinau tu vua e dua na turaga e le rua, e dua e dinautaka e 500 na dinari,* e dua e 50.42 Ni rau sega ni sauma rawa na nodrau dinau, e vosoti rau ruarua. O cei vei rau qo ena lomani koya vakalevu?”43 E sauma o Saimoni: “Au vakabauta o koya e levu nona dinau.” E kaya vua: “E donu nomu isaunitaro.”44 E vuki o Jisu vua na yalewa qai kaya vei Saimoni: “O sa raica na yalewa qo? Niu curu mai nomu vale, o sega ni vakarautaka na wai me vui kina na yavaqu. Ia na yalewa qo e vakasuasuataka na yavaqu ena wainimatana qai vakamamacataka ena drauniuluna.45 O sega ni bau reguci au, ia na yalewa qo e sega ni cegu nona reguca na yavaqu mai na gauna au curu mai kina.46 O sega ni livia e uluqu na waiwai, ia na yalewa qo e livia e yavaqu na waiwai boivinaka.47 Au kaya vei iko, sa vosoti e levu na nona ivalavala ca ena ka e cakava qo,+ ni loloma vakalevu. Ia e vosoti vakalailai o koya e loloma vakalailai.”48 E qai kaya vua na yalewa: “Sa vosoti na nomu ivalavala ca.”+49 Era veikayaka na dabe vata tiko kei koya ena teveli: “Sa dua na ka o ka qo ni vosota na ivalavala ca!”+50 E kaya o Jisu vua na yalewa: “E vakabulai iko na nomu vakabauta,+ lako ena vakacegu.”
fij_Latn